刀劍神域劇場版：序列之爭

《刀劍神域劇場版：序列之爭》（日本話：），是蜀部日本倛動畫電影。川原礫依據伊原來倛《刀劍神域》做了茲蜀部全新倛作品。最早，2017年2月18號敆日本上映。之後同蜀年，敆東南亞、歐洲、美洲按順序播放。2017年3月，4DX版本陸續上映。茲部電影將動畫版第二季倛事計接下去講，講𡅏蜀件號𡅏歐古瑪（Augma）倛新機種敆AmuSphere安全性強化版之後發佈，開發倛儂自家講嚽使了擴張現實（AR）模式，會安全會安心，但是復讓桐人伊各儂碰着了其他野危險倛事計。

 故事 
 劇情背景 
2022年，茅場晶彥開發了「NERvGear」，嚽是世界頭蜀款專門掏去「完全潛行」倛裝置。茅場晶彥是量子物理學者，也是設計遊戲倛儂。伊因爲茲兩萆身份聞名。

「NERvGear」裝置有虛擬現實（VR）功能，外型真像拳擊護具，會將頭包起去。這設計野新，敆醫療、通信、金融交易等等方面都有乇使。蜀款號𡅏《刀劍神域》（SAO）倛遊戲也敆茲邊發佈。但是遊戲發佈頭蜀日，客佻倛儂就乞關敆游戏裏——意識清醒𣍐來。將遊戲裏鬼怪都刣死去乍會離開。最後蜀萬把儂𡅏死了六千多。嚽就是SAO事件。之後誕生了「強化安全性」倛機種「AmuSphere」。四年後，新世代擴張現實（AR）機種奧格瑪（Augma）問世。裝置去去完全潛行功能，將擴張現實功能發揮遘極致，讓儂會清醒使用。復搭配了蜀款號𡅏《序列之爭》倛專屬遊戲，是大型多人在線角色扮演遊戲（MMORPG）。總款復方便復安全倛機制，讓奧格瑪仂久就敆後生囝𡅏大傳。

 劇情大綱 
2026年，歐古瑪裝置搭配《序列之爭》茲款遊戲開始賣。歐古瑪是AmuSphere倛後繼裝置，會掏去頌。

亞絲娜（Asuna）、莉茲貝特（Lisbeth）、西莉卡（Silica）邀請桐人客佻《序列》，齊去拍艾恩格朗特（Aincrad）倛大魔頭。桐人共亞絲娜遘了許邊，碰着克萊茵（Klein）——風林火山公會倛會長。伊各儂卜拍魔頭，看見了悠那（Yuna）。伊是虛擬歌手，敆遊戲裏有野価儂野中意伊。伊唱了歌，乞參加倛儂野厲害倛戰鬬效果。擴張現實裏勢，動作反應野駃。桐人頭蜀回相拍，適應𣍐來，伓着勢拍𣍐贏。蜀隻號𡅏瑛二倛儂，敆遊戲裏排第二名，來共大家儂成。魔頭含不撮𡅏拍伊各儂，力野大，但是伊幫助大家儂成功防禦。仱亞絲娜躄上去刣死魔頭。馬上完成倛時候，瑛二對亞絲娜嫩聲講𡅏「切換」（Switch），讓亞絲娜想遘《刀劍》戰鬬倛語言。半暝，風林火山倛蜀隻成員轉厝墿中，覷遘道具卜揢，含不撮乞瑛二拍，野受治，住醫院去了。

第二日暝晡，風林火山直直等乞拍倛成員，等野𣆯未來，讓亞絲娜自家先去。克萊茵伊各儂𣍐仈成員着醫院，開始拍了固着𡅏徛，含不撮乞另蜀隻魔頭共瑛二拍。明旦，桐人轉遘前晚相拍倛公園，啟動《序列》，看見蜀隻諸娘囝，頌𡅏白色倛衣裳，是連帽倛連身裙。伊指囇遠方，仱馬上消失去。桐人共詩音拍死別蜀隻魔頭之後，結衣發現艾恩格朗特魔頭倛出現順序，共《刀劍》倛迷宮地圖同蜀樣。桐人共亞絲娜攀講，講遘茲件事，發現瑛二是「SAO事件」倛倖存者，以前也是「血盟騎士團」倛成員，名字叫「鸚鵡螺」。

之後亞絲娜、莉茲貝特、西莉卡拍魔頭時，復覷遘悠那共瑛二。敆魔頭前頭，西莉卡乞瑛二拍倒去，亞絲娜躄上去保護伊，故此自家乞拍，無血去了，無辦法再相拍，固進了醫院。亞絲娜敆醫院卜回想《刀劍》時倛事計，但是發現相關記憶開始慢慢𣍐記。桐人來看亞絲娜，會仈茲件事計，就發現歐古瑪會掃描儂腦，固會奪去特定記憶。其他SAO事件倛倖存者，若客佻了《序列》，也有可能發生同樣倛事計。桐人共詩音利用共魔頭相拍倛機會調查，注意遘若有SAO事件倖存者乞拍遘無血，就有乇趁伊頭頂飛出去。乇真像毬，會發光，飛野懸，直直遘天頂倛無人機，乞蒐集去。無人機據講是掏來輔助遊戲運行倛。結衣跟毬去，乞遊戲系統擋去，趕𣍐上。之後，桐人復覷遘頌白色衣裳倛諸娘囝，同樣倛動作重複無停。桐人共結衣認真探究，發現諸娘囝指倛是「東都工業大學」。

起動菊岡安排後，桐人敆學校共設計奧格瑪倛重村教授會面，但是教授夫乇都伓答。會面完了，桐人注意遘重村教授辦公桌懸頂有蜀張真像悠那倛相片。桐人問囇菊岡，會曉了就是重村教授倛女囝悠那敆SAO事件死去。桐人遘亞絲娜厝裏看伊，讀囇伊日記，發現伊因為𣍐記《刀劍》時期倛回憶，𣍐記共桐人做了約定，驚自家共桐人倛關係會改變。仱桐人發誓卜乞亞絲娜奪來記憶。離開亞絲娜倛厝後，看見頌白色衣裳倛諸娘囝，確認伊就是悠那。桐人卜自家去相拍，但悠那講桐人聽――伊定著提陞排名。之後桐人拍魔頭野稠，排名罔拍罔懸。

幾日後，客佻《序列》倛儂都遘新國立體育館去聽悠那唱歌。瑛二逼迫桐人共伊決鬬。若桐人贏伊，亞絲娜記憶乍掏還桐人。但是桐人排名固比伊低，是第九名。最後桐人贏去伊，瑛二講了事實——重村教授卜奪去事件倖存者倛記憶，來做共伊女囝蜀樣倛虛擬人工智能。儂若乞魔頭拍遘無血，系統就自動使《序列》倛無人機讓奧格瑪發出高功率信號，奪去記憶。總款共「NERvGear」同樣都會死儂。

艾恩格朗特倛魔頭著𡅏體育館拍儂，拍𡅏真淒慘，悠那躄來保護亞絲娜等等儂。桐人轉來，悠那復講桐人聽——奧格瑪會使無人機去啟動「完全潛行」功能，刣死著《刀劍》第蜀百樓倛魔頭，就會結束茲般喫虧倛事計。桐人乞亞絲娜定婚戒指，就共大家行去。
遘了第蜀百樓「紅玉宮」，桐人、莉茲貝特、西莉卡、艾基爾、詩音拍魔頭拍𡅏野喫虧。直直遘結衣叫亞絲娜、莉法、克萊茵共其他客佻《妖精國度》（ALO）、《幽靈子彈》（GGO）倛儂來參蜀骹，復將伊各儂敆《刀劍》倛能力共裝備恢復，乍刣死魔頭。大家聽遘有儂恭喜勝利，是茅場晶彥倛聲音。系統乞桐人蜀把野厲害倛劍，嚽是遊戲獎勵。

桐人趁「完全潛行」轉遘演唱會，敆《序列》倛排名變成第一，復使新倛劍將魔頭都刣死去。重村教授直直徛敆原來運營《刀劍》倛歐古瑪服務器房，仱乞菊岡搦去。悠那將記憶掏還倖存者，復講桐人伊各儂聽——伊自家倛願望儷是唱歌。仱悠那共依附敆第蜀百樓魔頭倛源代碼齊消失了。

風波之後，第二版《SAO事件記錄》最後加了兩行：「有蜀隻歌者使自家倛聲鼓勵別儂。」
桐人共亞絲娜實現自家敆艾恩格朗特許倛承諾。亞絲娜將定婚戒還桐人，期待桐人乞自家戴，什乇什乇。
但是此刻應該審問重村教授倛菊岡，將教授帶遘另蜀家工作室，卜做另蜀項計劃，號𡅏「RATH」。

參考資料

分類:電影